เดอะ เมทริกซ์ เพาะพันธุ์มนุษย์เหนือโลก 2199

***เดอะ เมทริกซ์ เพาะพันธุ์มนุษย์เหนือโลก 2199*** () เป็นภาพยนตร์แนวโลดโผนและนิยายวิทยาศาสตร์ ฉายเมื่อปี ค.ศ. 1999 เขียนบทและกำกับโดยพี่น้องวาชอวสกี เป็นภาพยนตร์เรื่องแรกในภาพยนตร์ชุด ''เดอะ เมทริกซ์'' แสดงนำโดย คีอานู รีฟส์, ลอเรนซ์ ฟิชเบิร์น, แคร์รี-แอนน์ มอสส์, ฮิวโก วีฟวิง และ โจ แพนโทลีอาโน ภาพยนตร์แสดงให้เห็นถึงอนาคตแบบดิสโทเปีย ที่มนุษยชาติติดอยู่ในความเป็นจริงจำลองที่มีชื่อว่า เดอะ เมทริกซ์ โดยไม่รู้ตัว โดยเครื่องจักรอัจฉริยะสร้างขึ้นเพื่อหันเหความสนใจของมนุษย์ในขณะที่ใช้ร่างกายของพวกเขาเป็นแหล่งพลังงาน เมื่อ โธมัส แอนเดอร์สัน โปรแกรมเมอร์คอมพิวเตอร์และแฮกเกอร์ภายใต้นามแฝง "นีโอ" รับรู้ความจริง เขา "ถูกชักจูงให้กบฏต่อเครื่องจักร" และเข้าร่วมกับคนอื่น ๆ ที่ได้รับการปลดปล่อยจาก เดอะ เมทริกซ์

*เดอะ เมทริกซ์* เป็นตัวอย่างของแนวไซเบอร์พังก์ ซึ่งเป็นแนวย่อยของแนวนิยายวิทยาศาสตร์ แนวทางฉากโลดโผนของวาชอวสกีได้รับอิทธิพลจากแอนิเมชันญี่ปุ่น และภาพยนตร์ศิลปะการต่อสู้ ภาพยนตร์มีการใช้นักออกแบบท่าต่อสู้และเทคนิคไวร์ฟูจากภาพยนตร์โลดโผนฮ่องกง ซึ่งต่อมาภาพยนตร์ฮอลลีวูดแนวโลดโผน ได้รับอิทธิพลในภายหลัง ภาพยนตร์ได้รับความนิยมจากการใช้เทคนิคพิเศษที่มีชื่อว่า "เวลากระสุน" เป็นการเพิ่มการรับรู้ของตัวละครบางตัว โดยปล่อยให้การกระทำภายในฉากดำเนินไปในแบบสโลว์โมชัน ในขณะที่กล้องดูเหมือนจะเคลื่อนที่ผ่านฉากด้วยความเร็วปกติ ทำให้สามารถรับรู้การเคลื่อนไหวที่เร่งขึ้นของตัวละครบางตัวได้ตามปกติ ในขณะที่นักวิจารณ์บางคนยกย่องภาพยนตร์ในการจัดการกับหัวข้อที่ยากลำบาก แต่คนอื่น ๆ ได้กล่าวว่าธีมที่ลึกกว่านั้นส่วนใหญ่มักบดบังด้วยฉากโลดโผน

*เดอะ เมทริกซ์* ฉายครั้งแรกในสหรัฐเมื่อวันที่ 31 มีนาคม ค.ศ. 1999 ทำเงินมากกว่า 460 ล้านดอลลาร์สหรัฐทั่วโลก โดยได้รับการวิจารณ์ในเชิงบวกอย่างมากจากนักวิจารณ์ โดยยกย่องในเรื่องเทคนิคพิเศษ, ฉากโลดโผน, การกำกับภาพและค่าความบันเทิง ภาพยนตร์ได้รับรางวัลออสการ์ สี่สาขา ได้แก่ สาขาเทคนิคพิเศษยอดเยี่ยม, สาขาลำดับภาพยอดเยี่ยม, สาขาบันทึกเสียงยอดเยี่ยมและสาขาลำดับเสียงยอดเยี่ยม นอกจากนี้ยังได้รับรางวัลอื่น ๆ อีกมากมาย รวมไปถึง รางวัลแบฟตาและรางวัลแซทเทิร์น ภาพยนตร์ได้รับการยกย่องว่าเป็นหนึ่งในภาพยนตร์นิยายวิทยาศาสตร์ที่ดีที่สุดตลอดกาล และได้รับการเก็บรักษาในหอทะเบียนภาพยนตร์แห่งชาติเมื่อปี ค.ศ. 2012

## เนื้อเรื่อง
ในปี 1999 ณ เมืองที่ไม่มีระบุชื่อ โทมัส แอนเดอร์สัน โปรแกรมเมอร์คอมพิวเตอร์ผู้ใช้ฉายา "นีโอ" ในวงการแฮกเกอร์ ได้พยายามค้นหาความลับของ "เมทริกซ์" จนไปเข้าตาแฮกเกอร์สาวทรีนิตี้ ซึ่งบอกเขาว่าผู้ลึกลับที่ชื่อมอร์เฟียสคือผู้ที่สามารถให้คำตอบแก่เขาได้ ต่อมาที่ทำงานของนีโอ เขาถูกตามล่าโดยเหล่าเอเจนต์ที่นำโดย เอเจนต์ สมิธ โดยมีมอร์เฟียสคอยชี้แนะเส้นทางหนีผ่านโทรศัพท์ แต่นีโอตัดสินใจยอมจำนนในที่สุด

เหล่าเอเจนต์สอบปากคำนีโอเกี่ยวกับมอร์เฟียสแต่เขาปฏิเสธที่จะร่วมมือ พวกเขาจึงปิดปากเขาให้สนิทและฝังอุปกรณ์ติดตามหุ่นยนต์ลงในช่องท้องของเขา นีโอตื่นขึ้นที่บ้านและเชื่อว่าเรื่องทั้งหมดเป็นเพียงฝันร้าย จนกระทั่งทรีนิตี้และพวกพ้องมาช่วยนำอุปกรณ์นั้นออกและพาเขาไปพบมอร์เฟียส มอร์เฟียสเสนอทางเลือกให้นีโอ: ยาสีแดงเพื่อค้นหาความจริงเกี่ยวกับเมทริกซ์ หรือยาสีฟ้าเพื่อกลับไปใช้ชีวิตตามปกติ นีโอกินยาสีแดงและตื่นขึ้นในโลกแห่งความเป็นจริงในสภาพที่แช่อยู่ในดักแด้เครื่องจักรและถูกเชื่อมต่อด้วยสายเคเบิลมากมาย เขาเห็นมนุษย์จำนวนนับไม่ถ้วนถูกขังอยู่ในลักษณะเดียวกันก่อนจะถูกขับออกจากอาคารและได้รับการช่วยเหลือโดยมอร์เฟียสบนเรือเหาะ ''เนบูคัดเนซซาร์''

มอร์เฟียสเผยว่าปีปัจจุบันคือประมาณ 2199 ในศตวรรษที่ 21 มนุษยชาติพ่ายแพ้สงครามต่อปัญญาประดิษฐ์ที่ตนสร้างขึ้น มนุษย์ได้ทำให้ท้องฟ้ามืดมิดเพื่อตัดพลังงานแสงอาทิตย์ของเครื่องจักร แต่เครื่องจักรตอบโต้ด้วยการสร้างฟาร์มมนุษย์เพื่อเก็บเกี่ยวพลังงานไฟฟ้าชีวภาพ และสร้างเมทริกซ์ โลกจำลองที่เลียนแบบอารยธรรมมนุษย์ในยุครุ่งเรืองเพื่อควบคุมจิตใจนักโทษเหล่านั้น มนุษย์ที่เป็นอิสระส่วนที่เหลือได้สร้างฐานที่มั่นใต้ดินชื่อ ไซออน (Zion) มอร์เฟียสและลูกเรือแฮกเข้าสู่เมทริกซ์เพื่อปลดปล่อยผู้อื่น โดยใช้ช่องโหว่ของกฎเพื่อสร้างความสามารถเหนือมนุษย์ อย่างไรก็ตาม พวกเขายังคงเสียเปรียบเหล่าเอเจนต์ซึ่งเป็นโปรแกรมรักษาความปลอดภัยที่มีสติปัญญา และหากตายในเมทริกซ์ก็จะตายในโลกจริงด้วย มอร์เฟียสเชื่อว่านีโอคือ "เดอะ วัน" (The One) ผู้ตามคำพยากรณ์ที่จะปลดปล่อยมนุษยชาติ

ลูกเรือเข้าสู่เมทริกซ์เพื่อพบกับเทพพยากรณ์ ผู้ทำนายเรื่องเดอะ วัน เธอบอกเป็นนัยว่านีโอไม่ใช่เดอะ วัน และเตือนว่าเขาจะต้องเลือกระหว่างชีวิตของตนเองหรือมอร์เฟียส ต่อมาลูกเรือถูกเอเจนต์ลอบโจมตีจากการทรยศของไซเฟอร์ ลูกเรือผู้ต้องการกลับไปเสพสุขในเมทริกซ์ มอร์เฟียสเสียสละตนเองเข้าต่อสู้กับสมิธจนถูกจับตัวไป ขณะที่ไซเฟอร์เริ่มฆ่าเพื่อนร่วมทีมในโลกจริง แต่เขาถูกถัง (Tank) ฆ่าตายเสียก่อนที่จะฆ่านีโอและทรีนิตี้

​สมิธทรมานมอร์เฟียสเพื่อเค้นรหัสเข้าถึงไซออน นีโอตัดสินใจกลับเข้าเมทริกซ์พร้อมทรีนิตี้เพื่อช่วยมอร์เฟียส พวกเขาช่วยมอร์เฟียสออกมาได้สำเร็จ แต่นีโอถูกสมิธดักไว้ นีโอต่อสู้กับสมิธและฆ่าเขาได้ ทว่าสมิธคืนชีพในร่างใหม่และฆ่านีโอตาย

ในโลกจริง หุ่นยนต์ปลาหมึก (Sentinels) กำลังบุกโจมตีเรือ*เนบูคัดเนซซาร์* ทรีนิตี้สารภาพรักต่อร่างของนีโอและเผยคำพยากรณ์ที่ว่าเธอจะรักกับเดอะ วัน ในเมทริกซ์ นีโอฟื้นคืนชีพพร้อมความสามารถในการมองเห็นและควบคุมรหัส เขาทำลายสมิธและหนีออกมาได้ทันเวลาก่อนที่ระเบิดแม่เหล็กไฟฟ้าของเรือ*เนบูคัดเนซซาร์* จะทำลายหุ่นยนต์ปลาหมึก ในตอนท้าย นีโอสื่อสารผ่านระบบเมทริกซ์โดยให้คำมั่นว่าจะแสดงโลกที่ไร้ขีดจำกัดให้มนุษยชาติเห็น ก่อนจะบินขึ้นสู่ท้องฟ้า

## รางวัลที่ได้รับ
เดอะ เมทริกซ์ ได้รับรางวัลออสการ์ 4 รางวัล ได้แก่ สาขาลำดับภาพยอดเยี่ยม, บันทึกเสียงยอดเยี่ยม, ลำดับเสียงยอดเยี่ยม และเทคนิคพิเศษยอดเยี่ยม

## อ้างอิง

## แหล่งข้อมูลอื่น
* เว็บไซต์อย่างเป็นทางการ 

มเทริกซ์
หมวดหมู่:ภาพยนตร์อเมริกันที่ออกฉายในปี พ.ศ. 2542
หมวดหมู่:ภาพยนตร์ซีรีส์
หมวดหมู่:ภาพยนตร์เทคนิคพิเศษยอดเยี่ยม รางวัลออสการ์
หมวดหมู่:ภาพยนตร์กังฟู
หมวดหมู่:ภาพยนตร์โดยวอร์เนอร์บราเธอร์ส
หมวดหมู่:ภาพยนตร์ที่ถ่ายทำในซิดนีย์
หมวดหมู่:ภาพยนตร์ที่กำกับโดย พี่น้องวาชอวสกี
หมวดหมู่:ภาพยนตร์ไซเบอร์พังก์
หมวดหมู่:ภาพยนตร์โดรน
หมวดหมู่:ภาพยนตร์อนุรักษ์หอทะเบียนภาพยนตร์แห่งชาติสหรัฐ
หมวดหมู่:ภาพยนตร์เกี่ยวกับการฟื้นคืนชีพ